**RÓMAI KATOLIKUS PLÉBÁNIA**

HIRDETÉSEK – Évközi idő

2021. február

8. HÉTFŐ: *Emiliáni Szent Jeromos emléknapja*

Bakonysárkány: 17:45 – Szentgyónási lehetőség 18:00 – Szentmise, utána Szentségimádás

9. KEDD: *köznap*

Kisbér: 7:25 – Rózsafüzér, Szentgyónási lehetőség, 8:00 – Szentmise

10. SZERDA: *Szent Skolasztika szűz Emléknapja*

Hivatali szünet

11. CSÜTÖRTÖK: *Lourdes-i Boldogságos Szűz Mária emléknapja, betegek világnapja*

Kisbér: 17:25 – Rózsafüzér, Szentgyónási lehetőség 18:00 – Szentmise, utána Szentségimádás

Csép: 18:00 – engesztelő imaóra

12. PÉNTEK: *köznap*

Kisbér: 17:25 – Rózsafüzér, Szentgyónási lehetőség

 18:00 – Szentmise, utána engesztelő imaóra Szentségimádással

13. SZOMBAT: *Szűz Mária szombati emléknapja*

Csép: 16:15 – Szentmise

Hánta: 17:30 Rózsafüzér 17:45-től Szentgyónási lehetőség 18:00 – Szentmise

14. VASÁRNAP: ÉVKÖZI VI. VASÁRNAP *(2. Lourdes-i jelenés évfordulója)*

Bakonysárkány: 7:30-tól Rózsafüzér és Szentgyónási lehetőség 7:55-ig, 8:00 – Szentmise

Kisbér: 9:25 – Rózsafüzér, 10:00 – Szentmise, előtte Szentgyónási lehetőség 9:55-ig

Ászár: 11:30 – Szentmise, utána Szentgyónási lehetőség

* Ma a Szentmise befejező áldása után a Balázs-áldást az oltártól egyetlen áldással tartjuk.

###### A Lourdes melletti barlangban Szent Bernadettnek első alkalommal 1858. február 11-én megjelent a Szűzanya. A jelenés helyén sok csodálatos gyógyulás igazolta Mária Istentől kapott hatalmát. Szent II. János Pál pápa 1992-ben kezdeményezte, hogy február 11. legyen a betegek világnapja. Ezért február 11-én is lehetőség lesz felvenni a betegek szentségét azoknak, akik betegség vagy öregség miatt veszélyben forognak, ha ez a veszély nem is közvetlen életveszély. A szentség erőt ad a szenvedés elviseléséhez, egyesíti a beteget Krisztus szenvedésével önmaga és az Egyház javára, esetleg hozzásegít a gyógyuláshoz, a bűnöket is megbocsátja, ha a beteg nem tudott gyónni. A halállal nem ér véget életünk, hanem más módon folytatódik, ezért fontos, hogy szeretteink ne haljanak meg a bűnbánat szentsége (gyónás) és a betegek szentsége nélkül. Minden 60. évét betöltött, illetve állandó betegségekkel küzdő ember felveheti. Jó, ha minden évben felveszi. Ezen kívül, ha valakinek súlyos betegsége van, vagy komoly műtétre készül szintén kérheti a szentség felvételét. Kérjük a hozzátartozókat, hogy ha idős beteg rokonuk van, akkor minden évben gondoskodjanak részükre a szentség felvételéről. Lehetőség szerint ne akkor hívjanak papot, amikor a beteg eszméletét vesztette. SÚLYOS TÉVEDÉS az is, hogy a beteg megijed a paptól, és a haláltól. A betegek kenete nem utolsó kenet! A betegek kenetét felvenni lehet egyénileg és közösségileg. Egyénileg a lelkipásztorral történő megbeszélés alapján. Aki szeretne részesülni a betegek szentségében jelentkezzen a sekrestyében vagy a plébánián, illetve végezze el a Szentgyónást.

* Lourdes-i jelenések évfordulóin külön imával fordulunk a Szűz Anyához, aki segít minket minden ínségben, figyelmeztet a megtérésre, bűnbánatra, az Isten szerinti életre.
* Jövő vasárnap Szentmise keretében a jubiláns házasok megújítják a házassági ígéretüket Isten áldásával.
* Szentképek vihetőek a kisasztalról, imádkozzuk a hozzá tartozó imákat!
* Engesztelő imaórát tartunk minden pénteken az esti Szentmise után a kisbéri templomban. Engesztelő imáinkkal, felajánlásainkkal kérjük a mindenható Istentől a bűnösök megtérését, a gonosz erők visszaszorulását és ezáltal a járvány megszűnését. **Csak böjttel, imával, bűnbánattal és hittel sikerülhet!**
* **Jézus Szíve és Irgalmas Jézus tisztelete** templomainkban is legyen jelen elsősorban lelkileg. Illetve gondolkodjunk a Jézus Szíve szobrok méltó állapotba való tételén és Irgalmas Jézus kép elhelyezésén. **Mindezek mellett legyen jelen a Szűz Mária Szívének tisztelete is, mely állandó megtérésre figyelmeztet.**
* Imádkozzunk a vírusjárvány áldozataiért, a betegek gyógyulásáért, az egészségügyben dolgozókért és a járvány mielőbbi megszűnéséért, az emberek szívbeli megtéréséért!
* Jézus ígérete szerint 15 és 16 óra között, az irgalmasság órájában kérésünkkel mindent elnyerünk magunk és mások számára. Jézus nem tagad meg semmit azoktól, akik szenvedéseire hivatkozva kérnek Tőle valamit. Tehát minden nap imádkozzuk ebben az időben az irgalmasság rózsafüzérét és egyéni imát, kérve a járvány megszűnését!
* Továbbra is érvényben vannak a járványügyi előírások: A beteg, köhögő, tüsszögő ember a Szentmisén és közösségi alkalmakon ne vegyen részt. Kérik, hogy az áldoztatás a latin rítusban kézbe történjen, figyeljünk a méltóságára! Bejáratoknál legyen kézfertőtlenítő, melyet használjunk is! Tartsunk 1,5 méteres távolságot. Maszk használata kötelező. A Szentgyónáskor is használjunk maszkot. Perselyezés a Szentmise végén, a templom kijáratánál történik a kihelyezett perselynél. Figyeljünk a testi és a lelki higiéniára is!
* Keresztelő, Szentgyónás, házasságkötés, temetés és Szentmise tartható.
* Templomaink továbbra is nyitva vannak napközben.

### Teljes búcsút ([bűnbánat szentségé](http://lexikon.katolikus.hu/B/b%C5%B1nb%C3%A1nat%20szents%C3%A9ge.html)ben már föloldozást nyert bűnökért járó, ideigtartó büntetés elengedésre kerül) engedélyeznek a koronavírusban szenvedő betegeknek, valamint azoknak, akik gondozzák őket, és a világ minden hívőjének, akik imádkoznak értük. A teljes búcsú elnyeréséhez elegendő a koronavírusban szenvedő betegeknek, akik karanténban vannak, továbbá az egészségügyi dolgozók és a családtagok számára, akik ki vannak téve a fertőzés veszélyének, mert gondozzák a fertőzötteket, ha elimádkozzák a Hiszekegyet, a Miatyánkot és egy Mária-imát. A többi hívő választhat a további lehetőségek közül: a legszentebb Oltáriszentség elé járul, vagy szentségimádást végez, vagy legalább fél óráig olvassa a Szentírást, vagy elmondja a rózsafüzért, vagy elvégzi a keresztúti ájtatosságot, vagy elimádkozza az Isteni Irgalmasság rózsafüzérét, azt kérve Istentől, hogy vessen véget a járványnak, valamint hogy adjon enyhülést a betegeknek és örök üdvösséget azoknak, akiket magához hívott. A teljes búcsút elnyerhetik azok a betegek is, akiknek a halál pillanatában nincs lehetőségük megkapni a [betegek szentségét](https://www.magyarkurir.hu/hirek/a-betegek-szentsege-nem-utolso-kenet-az-elni-akaras-szentsege?fbclid=IwAR0QM9tzb5mf6JnBYUL1aSkmjHtrLJDO7hg6w2z2MRd--t6i2MUZtXB0wIo). Ilyen esetben a feszület vagy a kereszt használatát javasolják.

### Tökéletes bánat felindítása: Rendkívüli helyzetben, amennyiben nincs gyónásra lehetőség, a súlyos bűnöktől a tökéletes bánat fölindítása is megszabadít.

A járvány időszaka rámutat törékenységünkre és arra, hogy a saját és mások életére vigyáznunk kell. Imáinkkal és példánkkal erősítsük a bizalmat Istenben és egymásban. Gyakoroljuk a nagylelkűség erényét, és ebben a helyzetben különösen is figyeljünk egymásra, főleg beteg és idős embertársainkra. Imáinkkal kérjünk Teremtő Istenünkben bízva hitet, reményt és szeretetet, és kérjünk nagylelkűséget. Imádkozzunk a járvány megszűnéséért, abban munkálkodó szolgálatot teljesítő minden emberért és a betegek gyógyulásáért!

   Imádkozzunk, hogy ez a próbatétel hozzon minden ember, hívő és nemhívő számára őszinte megtérést, a segítő szeretetben és az egymás iránti felelősségben megerősödést. Az eddigieknél is jobban bízzunk a Győrben vérrel könnyezett Szűzanya pártfogásában és védelmező anyai szeretetében! Az irgalmas Isten mutassa meg rajtunk gyógyító hatalmát, mi pedig még inkább térjünk meg Hozzá!

*Szűz Mária, betegek gyógyítója! Szent József! Szent Mihály főangyal! Szent István és Szent László király! Boldog Apor Vilmos püspök, Boldog Brenner János vértanúk! Boldog Batthyány-Strattman László! Szent Peregrin! Szent Sebestyén! Római Szent Franciska! Szent Rókus! Szent Rozália! Borromeo Szent Károly! Gonzága Szent Alajos! Szent György! Páduai Szent Antal! Szent Corona! Könyörögjetek érettünk!*

*„Ne legyetek semmiben sem aggodalmaskodók, hanem minden helyzetben hálaadással végzett imádságban és könyörgésben terjesszétek a kéréseiteket Isten elé!” (Fil 4,6)*